मोहाली में जबरदस्त गैंगवार, लॉरेंस विश्नोई गैंग के सदस्य विक्रमजीत सिंह को गोलियों से भूना
तिहाड़ जेल में बंद कुख्यात गैंगस्टर लॉरेंस विश्नोई गैंग के एक सदस्य की मोहाली में गोली मारकर हत्या कर दी गई है।
नई दिल्ली: तिहाड़ जेल में बंद कुख्यात गैंगस्टर लॉरेंस विश्नोई गैंग के एक सदस्य की मोहाली में गोली मारकर हत्या कर दी गई है। दिल्ली पुलिस सूत्रों से मिली जानकारी के मुताबिक यह हत्या मोहाली में एक जबरदस्त गैंगवार के दौरान हुई। हमलावरों ने लॉरेंस विश्नोई गैंग के सदस्य की गोलियों से भूनकर हत्या कर दी। मारे गए युवक का नाम विक्रमजीत सिंह उर्फ विक्की मिडदुखेड़ा है। विक्रमजीत सिंह को कुल 15 गोलियां मारी गई हैं। जानकारी के मुताबिक यह वारदात मोहाली के सेक्टर 71 में हुई है। जानकारी के मुताबिक विक्रमजीत पंजाब की एक रिजनल पार्टी से भी जुड़ा हुआ था।जानकारी के मुताबिक आई 20 कार में सवार होकर आए अज्ञात हमलावरों ने ताबड़तोड़ फायरिंग की।  विक्की को अस्पताल में भर्ती कराया गया जहां उसने दम तोड़ दिया। सूत्रों से मिली जानकारी के मुताबिक विदेश में बैठे लकी नामक एक गैंगस्टर के इशारे पर विक्रमजीत की हत्या की गई है। यह पूरी वारदात सीसीटीवी में कैद हो गई है। पुलिस फिलहाल मामले की जाच में जुटी हुई है। 